

Magyarország nagykövetsége

Zágráb

**Tájékoztatás az EU-embargó hatásairól - Horvátország**

Ezúton megküldjük az Európai Unió Oroszország elleni szankcióinak hatásairól szóló horvátországi viszonylatú összefoglalót:

A Horvát Statisztikai Hivatal adatai alapján az EU-embargó bevezetését megelőzően Oroszország fontos kereskedelmi partnere volt Horvátországnak, tekintve, hogy a teljes áruforgalom értéke meghaladta az egymilliárd eurót. Míg 2014-ben Oroszország a horvát exportban 8., az importban pedig 6. helyen állt, addig 2017-ben folyamatos forgalomesés következtében a 15., illetve 16. helyre csúszott vissza (*Viszonyításképpen:* ***hazánk 2017-ben az 5. legfontosabb*** *kereskedelmi partnere volt Horvátországnak*).

2014-ben bevezetett szankciókat követően az áruforgalom jelentősen csökkent, aminek következtében az *Oroszországba irányuló horvát export a felére zsugorodott*. 2014-ben a teljes áruforgalom értéke még 1,13 Mrd EUR-t tett ki (export 274,9 M EUR, import 858,4 M EUR).

2015-re a teljes áruforgalom értéke 625 M EUR-ra zsugorodott, *ami 44,8 százalékos csökkenés 2014-hez viszonyítva (a horvát export 193,7 M EUR, -29,4 százalékos, a horvát import 431,3 M EUR, -49,8 százalékos visszaesés*). A 2016. évi áruforgalomban további 21,6 százalékos csökkenés észlelhető 2015-höz képest (a horvát export 189,6 M EUR, -2,1 százalékos, az import 300,2 M EUR, -30,4 százalékos visszaesés). 2017-ben az áruforgalom 1,9 százalékos csökkenést mutatott a 2016-hoz mérten, értéke 482,3 M EUR volt.

*2014-hez képest a horvát export 34,6 százalékot, a horvát import 64,7 százalékot, a teljes áruforgalom pedig 57,4 százalékot csökkent*. ***A kétoldalúan bevezetett szankcióknak negatív hatása volt az Oroszországban bejegyzett horvát cégekre is, több vállalat kénytelen volt eladni/feladni a céges képviseletét/leányvállalatát.***

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | **Export** | | **Import** | | **Forgalom** | | **Egyenleg** | |
| **Év** | **Érték** | **Folyó év / előző év**  **(%-ban)** | **Érték** | **Folyó év / előző év**  **(%-ban)** | **Érték** | **Folyó év / előző év**  **(%-ban)** | **Érték** | **Folyó év / előző év**  **(%-ban)** |
| 2014. | 274,9 | n.a. | 858,4 | n.a. | 1 133,3 | n.a. | -583,5 | n.a. |
| 2015. | 193,7 | -29,4 | 431,3 | -49,8 | 625,0 | -44,8 | -237,6 | -59,3 |
| 2016. | 189,6 | -2,1 | 300,2 | -30,4 | 489,8 | -21,6 | -110,6 | 53,5 |
| 2017. | 179,7 | -5,3 | 302,6 | -0,3 | 482,3 | -1,9 | -122,9 | 9,7 |
| **2017/2014** |  | **-34,6** |  | **-64,7** |  | **-57,4** |  |  |

Horvátországnak az Oroszországba irányuló legfontosabb exporttermékeit az alábbi termékcsoportok tették ki: gyógyszerek, vegyi termékek, gépek és berendezések, elektromos transzformátorok és egyes hajófajták. Az embargó bevezetését megelőzően mezőgazdasági-élelmiszeripari termékek, elsősorban mandarin, továbbá más zöldség és gyümölcs exportja is jelentős volt.

Az Oroszországból származó horvát import leginkább az energiahordozókra vonatkozik. A legutóbbi nagyobb megállapodás ezen a területen annak tekinthető, hogy a *Prvo plinarsko drustvo gázkereskedő* (PPD) 2017. október 1-jével 10 éves szerződést kötött a Gazprom Export céggel évi 1 milliárd köbméter földgáz vásárlásáról.

***Oroszország a 12. helyen áll a Horvátországba irányuló befektetési állományt tekintve.*** *1993. és 2017. között a közvetlen befektetések összértéke 416,9 M EUR, míg a 2017. évi befektetések értéke 25,1 M EUR-t tett ki*.

A jelenleg megvalósítás előtt álló legnagyobb orosz befektetés a Dubrovnik melletti volt katonai üdülőkomplexum (Kupari) rehabilitálása jelenti. A projekt első fázisát, a zágrábi bejegyzésű Avenue ulaganja és a bécsi „Avenue Osteuropa” cégek valósítanák meg, amelyeknek tulajdonosa az orosz és horvát kettős állampolgárságú Sergej Gljadelkin üzletember. Gljadelkin már tíz éve jelen van Horvátországban a Titan građenje építőipari céggel, amely többségi tulajdont szerzett az IGH Hrvatska és a Hidroelektra niskogradnja cégekben. A szerződés szerint két 5-csillagos, összesen 400 férőhelyes szálloda és egy önálló villa épül majd meg, a befektetés összértéke 100 M EUR, a megvalósítási határidő pedig 4 év. A város, a cég és az állam közötti jogi bizonytalanságok miatt azonban még számos kérdőjel van a projekt sikeressége, megvalósíthatósága körül.